CELEX: 32011R0651
Language: bg
Date: 2011-07-05 00:00:00
Title: Регламент за изпълнение (ЕС) № 651/2011 на Комисията от 5 юли 2011 година за приемане на процедурни правила на рамката за постоянно сътрудничество, установена от държавите-членки съвместно с Комисията съгласно член 10 от Директива 2009/18/ЕО на Европейския парламент и на Съвета  Текст от значение за ЕИП

6.7.2011   
            
            
               BG
            
            
               Официален вестник на Европейския съюз
            
            
               L 177/18
            
         РЕГЛАМЕНТ ЗА ИЗПЪЛНЕНИЕ (ЕС) № 651/2011 НА КОМИСИЯТА
   от 5 юли 2011 година
   за приемане на процедурни правила на рамката за постоянно сътрудничество, установена от държавите-членки съвместно с Комисията съгласно член 10 от Директива 2009/18/ЕО на Европейския парламент и на Съвета
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2009/18/ЕО на Европейския парламент и на Съвета от 23 април 2009 г. за определяне на основните принципи, които уреждат разследването на произшествия в областта на морския транспорт и за изменение на Директива 1999/35/ЕО на Съвета и Директива 2002/59/ЕО на Европейския парламент и на Съвета (1), и по-специално член 10, параграф 2 от нея,
   като има предвид, че:
   
               (1)
            
            
               Директива 2009/18/ЕО изисква установяване от държавите-членки, в тясно сътрудничество с Комисията, на рамка за постоянно сътрудничество, която дава възможност на съответните им разследващи органи да сътрудничат помежду си до необходимата за постигането на целта на директивата степен.
            
         
               (2)
            
            
               Директива 2009/18/ЕО изисква Комисията да приеме процедурните правила на настоящата рамка за постоянно сътрудничество.
            
         
               (3)
            
            
               С писмо от своя изпълнителен директор от 20 декември 2010 г., адресирано до службите на Европейската комисия, Европейската агенция за морска безопасност се съгласи да осигури секретариат за рамката за постоянно сътрудничество и да финансира най-малко едно заседание годишно.
            
         
               (4)
            
            
               Мерките, предвидени в настоящия регламент, са в съответствие със становището на Комитета по морската безопасност и предотвратяването на замърсяването от кораби,
            
         ПРИЕ НАСТОЯЩИЯ РЕГЛАМЕНТ:
   Член 1
   Процедурните правила и дейностите по организацията на рамката за постоянно сътрудничество, посочени в член 10, параграф 2 от Директива 2009/18/ЕО, са определени в приложението към настоящия регламент.
   Член 2
   Настоящият регламент влиза в сила на двадесетия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 5 юли 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 131, 28.5.2009 г., стр. 114.
   
      ПРИЛОЖЕНИЕ
      
         Рамка за постоянно сътрудничество за разследване на произшествия в областта на морския транспорт
      
      
         ПРОЦЕДУРНИ ПРАВИЛА И ДЕЙНОСТИ ПО ОРГАНИЗАЦИЯТА НА РАМКАТА ЗА ПОСТОЯННО СЪТРУДНИЧЕСТВО, ПОСОЧЕНИ В ЧЛЕН 10 ОТ ДИРЕКТИВА 2009/18/ЕО
      
      Член 1
      Цели
      1.   Целта на рамката за постоянно сътрудничество за разследване на произшествия в областта на морския транспорт, установена от държавите-членки в тясно сътрудничество в Комисията, наричана по-нататък „РПС“, е да осигури оперативна платформа, която дава възможност на разследващите органи на държавите-членки да си сътрудничат, както е посочено в член 10 от Директива 2009/18/ЕО.
      2.   Като изпълнява своята цел съгласно параграф 1 по-горе, РПС осигурява също и средство, което дава възможност на Европейската агенция за морска безопасност (ЕАМБ) да улесни сътрудничеството, както е предвидено в член 2, буква д) от Регламент (ЕО) № 1406/2002 на Европейския парламент и на Съвета (1).
      3.   Членовете на РПС редовно изготвят работна програма, в която се предвиждат приоритетите и конкретните цели, свързани с горепосочените основни цели.
      Член 2
      Участие в РПС
      1.   Всяка държава-членка с разследващ орган определя надлежно представител на своя разследващ орган, както е посочено в член 8 от Директива 2009/18/ЕО, като член на РПС, наричани по-долу „членовете“. В съответствие с работната програма и дневния ред на заседанията на РПС членовете са упълномощени да обсъждат, договарят и гласуват най-добрите условия на сътрудничество, както е предвидено в член 10 от директивата. Единствено членовете имат право на глас.
      2.   Тъй като има значителен интерес, Европейската комисия, наричана по-долу „Комисията“, има право да номинира представители за участие във всички заседания или други дейности на РПС.
      3.   Следните държави имат право да определят представители за участие в РПС като наблюдатели, наричани по-долу „наблюдатели“:
      
                  —
               
               
                  държави от ЕИП с надлежно определени представители на съответните им разследващи органи,
               
            
                  —
               
               
                  държави-членки, които имат независим координационен център, както е посочено в член 8, параграф 1 от Директива 2009/18/ЕО.
               
            Те получават документите за заседанията и имат право да представят предложения и да участват в обсъжданията.
      4.   Членовете и наблюдателите имат право да предлагат на РПС точки от дневния ред, информация и изложения, които желаят да бъдат разгледани.
      5.   Секретариатът за РПС се осигурява от ЕАМБ.
      6.   Държавите-членки, Европейската комисия и съответните държави от ЕИП се представляват от не повече от едно лице и уведомяват секретариата за назначаването на техните представители и за всяка промяна в представителството.
      7.   Членовете, Комисията и наблюдателите могат да бъдат придружавани от допълнителни лица със съгласието на председателя на РПС. Когато е подходящо, исканията за допълнително представителство следва да бъдат насочени към и потвърдени чрез секретариата.
      Член 3
      Участие на Комисията
      1.   Комисията може да участва в обсъжданията, да предлага точки от дневния ред, информация и изложения за заседанията на РПС или за други дейности на РПС.
      2.   Комисията може да отнася до РПС всеки въпрос, свързан с морската безопасност, когато е целесъобразно.
      3.   Комисията може да изисква от РПС да предостави информация и помощ по въпроси, свързани със сътрудничеството при разследване на произшествия, и да предоставя съвети по въпроси относно изпълнението и прилагането, свързани със сътрудничеството, необходими за постигане на целите на Директива 2009/18/ЕО.
      4.   Комисията получава цялата документация и резултатите от кореспонденцията на РПС съгласно член 8 от настоящите правила.
      Член 4
      Участие на трети страни
      1.   Председателят има право, в тясна координация със секретариата, да покани трети страни като представители на други държави и организации или физически лица за участие в заседание на РПС, когато това е практически осъществимо и целесъобразно.
      2.   На такива трети страни могат да бъдат възстановени разходите за участие от ЕАМБ, при условие че това е предварително договорено с ЕАМБ и има налични средства в съответствие с правилата на Агенцията, или те могат да участват за своя сметка. Преди такова участие секретариатът уведомява съответната трета страна относно условията за участие.
      Член 5
      Председател и заместник-председател
      1.   Членовете избират председател и заместник-председател помежду си в две отделни тайни гласувания по време на заседание. Председателят и заместник-председателят имат двугодишен мандат и могат да бъдат преизбирани за два допълнителни последователни мандата. Председателят и заместник-председателят изпълняват своите функции до избирането на техните приемници.
      2.   Председателят изпълнява своите задължения в рамките на целите, определени в член 1. По време на заседанията председателят действа в съответствие с обичайната практика. Председателят открива и закрива заседанията, изпълнява дневния ред на заседанието, дава думата на говорителите, стреми се до постигне консенсус и обобщава обсъжданията и заключенията от заседанията.
      3.   Заместник-председателят поема автоматично функциите на председателя, ако последният не може да изпълнява своите задължения. Ако председателят и заместник-председателят отсъстват или не могат да присъстват на заседание, заседанието избира председател ad hoc.
      Член 6
      Секретариат
      1.   Секретариатът подпомага председателя при:
      
                  —
               
               
                  изпълнението на неговите/нейните задължения,
               
            
                  —
               
               
                  организирането на заседания и други дейности,
               
            
                  —
               
               
                  разпространяването на всички съответни документи, които се отнасят за заседанията и дейностите, свързани с кореспонденцията.
               
            2.   Секретариатът има право да участва в обсъждания на РПС, да представя своя собствена информация, да предлага точки от дневния ред и изложения за заседанията на РПС или други дейности на РПС.
      Член 7
      Договаряне при най-добрите условия на сътрудничество
      1.   Работата в РПС е насочена главно към договаряне на най-добрите условия на сътрудничество, както е предвидено в член 10, параграф 3 на Директива 2009/18/ЕО. Целта е да се постигне възможно най-широко съгласие.
      2.   Когато председателят счита, че дадено предложение може да бъде гласувано, секретариатът го представя за заключителни действия.
      3.   Председателят се стреми да постигне консенсус по всички въпроси, в противен случай решенията се вземат с обикновено мнозинство.
      4.   Ако не може да бъде постигнат консенсус, членовете или наблюдателите, които не са съгласни, имат право да запазят своята позиция.
      5.   От името на председателя секретариатът:
      
                  —
               
               
                  гарантира, че на участниците в РПС се предоставят експертни познания и съвети,
               
            
                  —
               
               
                  съдейства при разработването на предложения от участниците в РПС и представя свои собствени предложения, когато е целесъобразно,
               
            
                  —
               
               
                  съдейства при разработването и оценяването на общи оперативно-технически решения.
               
            Член 8
      Заседания и подгрупи
      1.   Заседанията на РПС се свикват от председателя най-малко веднъж годишно в помещения на ЕАМБ.
      Могат да се свикват допълнителни заседания по негова/нейна инициатива или с писмена молба, подкрепена най-малко от една трета от членовете.
      2.   Участниците от РПС могат да създават подгрупи за работа по специфични въпроси, които РПС желае да разгледа в рамките на мандата си, за предпочитане чрез кореспонденция. Подгрупите докладват пред РПС.
      3.   Освен ако участниците не договорят друго, РПС и подгрупите провеждат заседанията си в помещенията на ЕАМБ.
      4.   ЕАМБ ще възстанови на държавите на членовете и на наблюдателите разходите за годишното заседание, посочено в параграф 1, направени само от един определен представител за целите на заседанието на РПС в съответствие с правилата на Агенцията. Държавите на членовете и на наблюдателите заплащат разходите на допълнителните придружаващи лица.
      5.   Финансирането на заседания, различни от годишното заседание, посочено в параграф 1 от настоящия член, подлежи на предварително одобрение от ЕАМБ и зависи от наличните ресурси на ЕАМБ или друго финансиране.
      Член 9
      Документи от заседанията
      1.   Поканата и предварителният дневен ред за заседанието се изпращат от секретариата до членовете, Комисията и наблюдателите най-малко 28 календарни дни преди заседанието.
      2.   Секретариатът изготвя предварителния дневен ред, като отговорност за него носи председателят.
      3.   Документите за заседанието във формата, представен в допълнението, се предоставят от членовете, Комисията и наблюдателите на председателя и секретариата преди разпространяването на дневния ред.
      4.   Свързаните документи и дневният ред се разпространяват от секретариата сред членовете, Комисията и наблюдателите най-малко 14 календарни дни преди заседанието.
      5.   Като първа точка от работата на заседанието се одобрява дневният ред.
      6.   При спешни и/или извънредни случаи председателят може да се отклони от времевия график, определен в параграфи 3 и 4. Ако има искане за разглеждане на друг въпрос по време на заседание, председателят решава дали да го включи в дневния ред. Документи в подкрепа на спешни и/или извънредни въпроси могат да бъдат представяни по всяко време преди или по време на заседанието.
      Член 10
      Списък на присъстващите
      На всяко заседание секретариатът изготвя списък на присъстващите, в който се посочват имената на участниците, техният държавен орган или организацията, към която принадлежат.
      Член 11
      Поверителност
      Обсъжданията, проведени от участниците от РПС, имат поверителен характер.
      Член 12
      Протокол и обобщен протокол от заседанията
      1.   Протоколът, който отразява основните точки на заседанието, се изготвя от секретариата, като отговорност за него носи председателят, и се разпространява сред членовете, Комисията и наблюдателите.
      2.   След провеждане на гласуване членовете и/или наблюдателите, които не са съгласни, имат право тяхната позиция да бъде отбелязана в протокола.
      3.   Секретариатът разпространява проект на протокола в рамките на 30 календарни дни от заседанието. Членовете, Комисията и наблюдателите имат право да изпратят коментари на секретариата в рамките на 30 календарни дни от получаването на проекта на протокола. Протоколът се одобрява официално на следващото заседание.
      4.   Одобреният протокол представлява единственият официален протокол от заседанието.
      5.   Цялата съпътстваща техническа документация, договорена по време на заседанието, също може да бъде приложена към протокола.
      6.   Секретариатът предоставя на обществеността съставения от него обобщен протокол от заседанието, като отговорност за този обобщен протокол носи председателят. В този протокол се обобщават направените заключения по всяка точка от дневния ред.
      Член 13
      Кореспонденция
      1.   Официалната кореспонденция от участниците по отношение на РПС се адресира до председателя и секретариата.
      2.   Официалната кореспонденция до участниците се изпраща на адреса, предоставен от тях за тази цел.
      Член 14
      Език
      Работният език на РПС е английски. Той ще се използва за изложения, обсъждания и печатни материали. Не се осигурява превод.
      Член 15
      Конфликт на интереси
      Всяко лице, което участва в работата на РПС, уведомява председателя и секретариата, когато има конфликт на интереси по отношение на въпрос, разглеждан от РПС.
      
         (1)  ОВ L 208, 5.8.2002 г., стр. 64.
      
         Допълнение
         
            Препоръчана форма на документа за заседанията на рамката за постоянно сътрудничество за разследване на произшествия в областта на морския транспорт
         
         РПС …/…/…
         Точка от дневния ред … Дата на представяне
         Лисабон (дата на заседанието)
         
         
            Заглавие на документа
         
         
            Представен от…
         
         
            Обобщение
         
         
            Действия, които трябва да се предприемат
         
         
            Свързани документи
         
         
            Въведение или обща информация
         
         
            Коментар или анализ
         
         
            Предложено действие